കൊച്ചി ലഹരിമരുന്ന് കേസില് വന് അട്ടിമറി യുവതികള് ഫ്ലാറ്റില് ലഹരിമരുന്ന് ഒളിപ്പിക്കുന്ന ദൃശ്യങ്ങള് പുറത്ത് പ്രതികളെ ഹാജരാക്കിയതിലും ക്രമക്കേട് കൊച്ചി : കൊച്ചിയില് 11 കോടിയുടെ ലഹരിമരുന്ന് പിടികൂടിയ കേസ് അട്ടിമറിക്കാനുള്ള ശ്രമം നടന്നുവെന്ന ആരോപണങ്ങള് ബലപ്പെടുന്ന സാഹചര്യത്തില് എക്സൈസ് കേസ് ക്രൈം ബ്രാഞ്ചിന് കൈമാറും. റെയ്ഡില് ഏഴ് പേരെയാണ് പിടികൂടിയത്. എന്നാല് കോടതിയില് ഹാജരാക്കിയപ്പോള് അത് അഞ്ച് പേരായി ചുരുങ്ങി. റെയ്ഡില് പിടികൂടിയ യുവതിയേയും ഒരു യുവാവിനെയും ഒഴിവാക്കിയാണ് എക്സൈസ് പ്രതികളെ കോടതിയില് ഹാജരാക്കിയത്. രണ്ട് യുവതികള് ഫ്ലാറ്റില് ഒരു കിലോ മയക്കുമരുന്ന് ഒളിപ്പിക്കുന്നതിന്റെ ദൃശ്യങ്ങളും ജനം ടിവിക്ക് ലഭിച്ചിട്ടുണ്ട്. ഉദ്യോഗസ്ഥര്ക്കെതിരെ നടപടി സ്വീകരിക്കാനും സാധ്യതയുണ്ടെന്നാണ് വിവരം. തിരുവനന്തപുരത്ത് നിന്നെത്തിയ സ്പെഷ്യല് സ്ക്വാഡാണ് കാക്കനാട്ടെ ഫ്ലാറ്റില് നിന്ന് എംഡിഎംഎ പിടിച്ചെടുത്തത്. ഇതിനോടൊപ്പം പിടികൂടിയ രണ്ട് പേരെ എറണാകുളം റേഞ്ച് എക്സൈസ് ഓഫീസിലേക്ക് എത്തിച്ചിരുന്നു. ഇതിന് പിന്നാലെയാണ് എക്സൈസും കസ്റ്റംസും ചേര്ന്ന് മറ്റു രണ്ട് ഫ്ളാറ്റുകള് റെയ്ഡ് ചെയ്ത് ഏഴു പേരെ പിടികൂടുന്നത്. ഏഴുപേരുടേയും ചിത്രങ്ങളും വിവരങ്ങളുമടക്കം കസ്റ്റംസ് പുറത്തുവിട്ടിരുന്നു. ഒരു കിലോയിലേറെ എംഡിഎംഎ പിടികൂടിയെന്ന് ആദ്യ വിവരമുണ്ടായിരുന്നെങ്കിലും കോടതിയിലെത്തിയപ്പോള് അത് 84 ഗ്രാമായി കുറഞ്ഞു. പ്രതികളുടെ എണ്ണം അഞ്ചായി ചുരുങ്ങി. റെയ്ഡ് സമയത്ത് വന്ന രണ്ട് പേരെയാണ് ഒഴിവാക്കുന്നത് എന്നാണ് മഹസറില് എക്സൈസ് നല്കിയ വിശദീകരണം. എന്നാല് റെയ്ഡ് സമയത്ത് വന്നവരെ എന്തിന് പിടികൂടി എന്നും പ്രതികള്ക്കൊപ്പം അവരുടെ ചിത്രങ്ങള് എന്തിന് പുറത്തുവിട്ടു എന്നുമുള്ള ചോദ്യങ്ങള്ക്ക് എക്സൈസ് ഉത്തരം നല്കിയിട്ടില്ല. പ്രതികളില് നിന്ന് മാന്കൊമ്ബ് പിടിച്ചെടുത്തതായി സൂചന ലഭിച്ചിട്ടുണ്ട്. എന്നാല് ഇതും മഹസറില് രേഖപ്പെടുത്തിയിട്ടില്ല.